b"\n_START_ARTICLE_\nEsbart Folkl\xc3\xb2ric d'Horta\n_START_SECTION_\nHist\xc3\xb2ria\n_START_PARAGRAPH_\nL'any 1940 es va formar un primer conjunt de dansaires albergats pel Centre Parroquial dels Llu\xc3\xafsos d'Horta, per\xc3\xb2 sense gaire \xc3\xa8xit va quedar en suspens l'any 1943. El 1945, nom\xc3\xa9s restaren al grup cinc dansaires que, de la m\xc3\xa0 del folklorista hortenc Josep Maria Castells i Andilla, reprengueren novament els assajos i les ballades com a secci\xc3\xb3 del Centre Parroquial. _NEWLINE_El 4 de febrer de 1946, un grup de joves demanaren formalment a Castells, soci de l'entitat i professor de l'Institut de Folklore de Catalunya, la creaci\xc3\xb3 d'un grup d'aprenentatge de dansa popular. Aquesta data \xc3\xa9s considerada com a la fundaci\xc3\xb3 oficial de l'entitat. Des de llavors, l'esbart ha participat regularment a la Festa Major d'Horta (segona setmana de setembre) i cada any tenia diferents actuacions fora del barri: Palau de la M\xc3\xbasica Catalana a Barcelona (1947), Castellser\xc3\xa0 (1948), Poble Espanyol, Vilanova de la Roca, Sant Gen\xc3\xads dels Agudells, la Clota i L'Hospitalet de Llobregat (1949), Sant Esteve de Sesrovires i Pineda de Mar (1950)._NEWLINE_L'aportaci\xc3\xb3 del mestre Castells inclou la recuperaci\xc3\xb3 de diferents danses populars de Catalunya que feia d\xc3\xa8cades o segles que no es ballaven. Aix\xc3\xad doncs, 1945 va recuperar la Dansa de Marata, mentre que el 1951 es recuperaren el Patatuf ('La Patatuf' segons la font bibliogr\xc3\xa0fica original), l'Espolsada i la m\xc3\xbasica antiga del Contrap\xc3\xa0s, que feia m\xc3\xa9s de 50 anys que no es ballaven._NEWLINE_L'Esbart Folkl\xc3\xb2ric d'Horta va participar el 1992 en les cerim\xc3\xb2nies inaugurals dels Jocs Ol\xc3\xadmpics de Barcelona i dels Jocs Paral\xc3\xadmpics de Barcelona, i el 2004 en el F\xc3\xb2rum de les Cultures, amb l'espectacle Dansant l'Imaginari, del core\xc3\xb2graf Leo Quintana._NEWLINE_L'Esbart Folkl\xc3\xb2ric d'Horta, en col\xc2\xb7laboraci\xc3\xb3 amb l'Ajuntament de Platja d'Aro i el Patronat de Turisme local, va organitzar a la vila durant quatre anys un festival folkl\xc3\xb2ric internacional que aplegava grups de dansa provinents de diversos punts de Catalunya i d'Europa. El grup ha dut els seus balls a diversos indrets del continent, amb ballades a ciutats com Bergen (Noruega), Hannover (Alemanya), Saint Gemmes-sur-Loire (Fran\xc3\xa7a), C\xc3\xa0ceres, Eibar o Vigo. Gr\xc3\xa0cies a un programa d'intercanvi cultural, l'any 2006 els dansaires d'Horta van fer una estada a La Laguna, Tenerife; l'any anterior l'esbart havia acollit el grup navarr\xc3\xa8s de danses d'Ochagav\xc3\xada."